
RAPORT DE SPECIALITATE

privind aprobarea cotizaţiei anuale către 

Asociaţia de Dezvoltare Intercomunitară Apă-Canal Timiş pentru anul 2022
Având în vedere Referatul de aprobare a proiectului de hotărâre  al Primarului Municipiului Timişoara şi Proiectul de hotărâre privind aprobarea cotizaţiei anuale către Asociaţia de Dezvoltare Intercomunitară Apă-Canal Timiş;
Facem următoarele precizări:

Prin Tratatul de Aderare la Uniunea Europeană, România şi-a asumat obligaţii care implică investiţii importante în infrastructura aferentă serviciilor de alimentare cu apă şi de canalizare, astfel că, pentru buna funcţionare a serviciilor şi pentru ca acestea să îndeplinească condiţiile de funcţionare prevăzute de legislaţia în vigoare sunt necesare investiţii financiare importante în sistemele publice de alimentare cu apă şi de canalizare, care depăşesc în mod considerabil capacităţile financiare ale unităţilor administrativ-teritoriale.
Conform art. 89  alin. (1)  din O.U.G. nr. 57 /din 2019 privind Codul Administrativ  două sau mai multe unităţi administrativ-teritoriale au dreptul ca, în limitele competenţelor autorităţilor lor deliberative şi executive, să coopereze şi să se asocieze, în condiţiile legii, formând asociaţii de dezvoltare intercomunitară, cu personalitate juridică, de drept privat şi de utilitate publică . Alineatul (2) al aceluiaşi articol stipulează că, asociaţiile de dezvoltare intercomunitară se constituie în condiţiile legii, în scopul realizării în comun a unor proiecte de dezvoltare de interes zonal sau regional ori al furnizării în comun a unor servicii publice.

Potrivit art. 90 din actul normativ mai sus menţionat, asociaţiile de dezvoltare intercomunitară  se finanţează prin contribuţii din bugetele locale  ale unităţilor administrativ teritoriale  membre, în condiţiile legii.

În acest scop s-a constituit „Asociaţia de Dezvoltare Intercomunitară Apă-Canal Timiş”, persoană juridică de drept privat, cu statut de utilitate publică care este împuternicită să exercite o serie de atribuţii, drepturi şi obligaţii specifice, pentru şi în numele unităţilor administrativ-teritoriale membre, în ceea ce priveşte exclusiv serviciile de alimentare cu apă şi de canalizare.
 Prin Hotărârea Consiliului Local  nr. 277/2009 s-a aprobat Contractul de delegare a gestiunii serviciilor publice de alimentare cu apă şi canalizare, încheiat între Asociaţia de Dezvoltare Intercomunitară Apă-Canal Timiş şi S.C. AQUATIM S.A.


Prin H.C.L.  nr. 203/25.05.2021  s-a desemnat  reprezentantul Consiliului Local al Municipiului Timişoara  în Adunarea Generală a Asociaţiei de Dezvoltare Intercomunitară Apă-Canal Timiş să participe la toate Adunările Generale ale Asociaţiei de Dezvoltare Intercomunitară Apă-Canal Timiş, să semneze în numele şi pe seama Consiliului Local al Municipiului Timişoara orice document va fi necesar pentru modificarea statutului şi actului constitutiv ale ADI Apă-Canal Timiş, precum şi orice alt document va fi necesar în vederea unei bune funcţionări a ADI Apă-Canal Timiş. 

În baza prevederilor art.11 lit. b), art. 16 alin. 2 lit. k) din Statutul Asociaţiei de Dezvoltare Intercomunitară Apă-Canal Timiş asociaţii au obligaţia să plătească cotizaţia stabilită anual de Adunarea Generală a Asociaţiei ADI Apă-Canal Timiş.
Prin Hotărârea nr. 139/09.11.2021 , Adunarea Generală a  Asociaţiei de Dezvoltare Intercomunitară Apă-Canal Timiş a  aprobat cotizația ce revine membrilor asociației pentru anul 2022.Cuantumul cotizaţiei ce revine  Municipiului Timişoara către  Asociaţia de Dezvoltare Intercomunitară Apă-Canal Timiş  este în valoare de 481.070 lei, conform Anexei integrate Hotărârii nr. 139/09.11.2021, luând în considerare  numărul raportat de către Direcția Regională de Statistică Timiș pentru anul 2021 de 320.713 locuitori, respectiv 1,5 lei/ locuitor.

Cotizația ce revine Municipiului Timişoara către Asociaţia de Dezvoltare Intercomunitară Apă-Canal Timiş se va achita din bugetul local al Municipiului Timişoara pe anul 2022,Capitolul 70.02A.05.01„Alimentare cu apă”.

Prin adresa nr. 54 din 26.04.2022 înregistrată la Primăria Municipiului Timişoara cu nr. CDE2022-000654/26.04.2022  Asociaţia de Dezvoltare Intercomunitară Apă-Canal Timiş  solicită aprobarea de către Consiliul Local al Municipiului Timişoara a cotizaţiei aferente anului 2022.

Având în vedere prevederile legale expuse în prezentul raport, apreciem că proiectul de hotărâre privind aprobarea cotizaţiei anuale către Asociaţia de Dezvoltare Intercomunitară Apă-Canal Timiş, îndeplineşte  condiţiile pentru a fi supus dezbaterii şi aprobării plenului consiliului local. 

